بوشقاب
گشت سین سین کوچهلری گزیردی ؛ باش فرمانده بیلهلرینه دئمیشدی بو گون الی بوش قاییتساز هر تکینیزه بیر توبیخ یازیب یوخاریداکیلارا گوزاریش ائدهجهیم ؛ دا بو مندن سیزه سون دویورو اولسون، ایندی قالیب چیخارینیزا، یا شهرده دولو اولان دام دوواریندان بیر بوشقاب آختاریب تاپمالیسیز یادا بازاردان بیر آکبندین آلیب گتریرمهلیسیز ؛ آیلاردی آمارلاریمیز صیفیر دی، منیم حوزهمده بو قدر ماهواره اولا اولا ، سیز قولو قیچیندان اوُزون قاییدیرسیز ، بوگون بئله اولمایاجاق هااااااااا !!!!
بو اوزدن بو گون هر یئردن اولموش اولسایدی دا آزی بیر ماهواره توتمالیدیرلار. اونا گؤره لاب لیم لیم آرابانی کوچهلرده آختیراراق ، ایچهریسینده ایلهشنلر دؤرد گؤز اولوب دام دوواردا ماهواره بوشقابی گزیردیرلر ؛ گونده آتدیما بیر بوشقاب گؤرونن شهرده دئیهسن بو گون هئچ ماهواره بوشقابینین ایری توزودا یوخودو ؛ باخدیقجا دا لاب گیجهمیشلر کیمی کرپیش، سیمان، مرمر داش و ایزوگامدان سونرا هئچ نه گؤره بیلمیردیلر. سانکی گؤزلری تیلیسیمه توشموشدور !
- " آهان جیناب سروان بیرین گؤردوم " دالی صندلده ایلهشن عسگر دئدی
- "هانی ؛ هایاندادی، به نیه من گؤره بیلمیرم؛ هانسی دامین اوستونده دی؟؟؟ " فرمانده دئدی
- " او بیر مرتبهلی، یالنیز تیکیلمیش، کرپیشلی دامداشین اوستونه دیققت ائلهیین، اودو با ، من قشه گؤرورم بااا " عسگر دئدی
- " آهان منده گؤردوم ؛ تئز سور اورا کی تاپمیشیق ، ددهمیز یاندی بوگون؛ آمما دئیهسن سونوندا تاپدیق! " فرمانده سوروجویه دئدی!
تئز اؤزلرینی گؤردوکلری ائوین قاپیسینین قارشیسینا چاتدیردیلار؛ ائویین دؤورهسینده بیر دؤور فیرلاناراق داما دیرماشماقلارینا یول تاپا بیلمهدیلر ، بو اوزدن قاپینی چالماق و دام ییهسیندن بوشقابی ایستهمک زوروندا قالدیلار. قاپینی چالیب بیر نئچه دیقهدن سونرا بیر بئله بوکولموش قوجا کیشی قاپینی آچیب؛ قوجا سسی ایلن " خوش گلیب سیز بویورون گؤرک " دئدی!
فرمانده باشلادی الینده اولان بیر کاغاذدان بو سؤزلری حاجییا اوخوماغا:
« حکم قانون در مورد ماهواره:
بر اساس قانون ممنوعیت به کارگیری تجهیزات دریافت از ماهواره مصوب 23/11/1373 مجلس شورای اسلامی،توزیع و استفاده از تجهیزات دریافت از ماهواره جز در مواردی که قانون تعیین کرده ممنوع می باشد. و وزارت کشور موظف است با استفاده از نیروی انتظامی و یا نیروی مقاومت در اسرع وقت نسبت به جمع آوری تجهیزات دریافت از ماهواره اقدام نماید. »
- حاجی فرماندههین سؤزونو کسهرک " آی بالا ؛نه دئییرسن ؛ من کی باش تاپمادیم سن نه دئییرسن ؛ اؤز دیلیمیزده دی گؤروم آخ نه دئییرسن سن، بلکه اوندا باش تاپدیم " دئدی
" حاجی ایزین وئرسهز گلمیشیک ماهوارهنیزی آپاراق " فرمانده دئدی
- بو ائوده بیر منم بیرده بیزیم بو حاجی خانیم؛ بوردا میراثا قالمیش تیلویزوینوموزدا هئچ یئری توتمورو؛ اونا گؤره بو ماهوارهنی بؤیوک اوغلوم آلیب گتیریب قوشوموشدو بیز " تربیز" (تبریز:سهند) کانالینا باخاق، اونودا کی نئچه آیدی آروادین الی ایلیشیب دستگاهین کنترولونا هئش یئری توتمور؛ نه تربیزی، نه اورمیهنی نهده اردبیلی!! ائله آپارماغینیز صلاحدی،دای بیز کی باخا بیلمیرک ؛ بو اوشاقلاریندا هئش بیری آیلاریدی بیزه گلمهییب لر ؛ تاپیشیرام اونو دوزلدهلر !
کیشی توموب ، دولومسایاراق " دئیهسن بؤیوتدوغوموز اؤز دوغما اوشاقلاریمیز دا بیزی اونودوبلار ! " دئدی
فرمانده توموبان بیر نئچه دیقه فیکیره جومدو، سونرا کیشیه دئدی حاجی ماهوارهنی منه گؤستهر گؤروم ؛
حاجیدا اولسون دئییب ، قاباقا توشوب یول گؤستهره رک فرماندههی ایچهرییه آلدی
فرمانده ماهواره ایلن تیلویزونو آچیب ماهوارهنی رادیو لیستهسیندن چیخاردیب تبریز کانالینین اوستونده بیر داها تنظیم ائدهرک حاجیا دئدی حاجی بودا سنین تبریز کانالین !
حاجی دریندن " بالا آللاه ایشیوی راست گتیرسین ؛یامان داریخیردیق بو تکلیکده، گئنه بو قولاق یولداشی اولار بیزه " فرماندههه دئدی !
فرمانده ایسه " کیشی خوش اول ؛ گونده آزی بیریول بودان کئچیریک. هر زامان ماهوارهن قاتیشدی منه خبر وئر" دئدی و حاجی ایلن ساغوللاشیبان او ائوی الی بوش ترک ائتدی !
نئچه دویغو ایچینده چالخالانماغا باشلانمیشدی ؛ آمما اؤزونون
اورهیینین لاب دیبینده او گونو حاجینین ماهوارهسینین توتماماسیندان اؤتورو، موتلولوق
دویغوسون دریندن دویوردو !
آرابادا اوتوروب ، بیر داها یولا دوشوب ، دام دوواری سئزمهیه باشلادیلار ، بلکه باشقا بوشقاب تاپسینلار دییه!
حامد مرسلی
-
- ۹۳/۰۴/۲۱
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab unk unk